Εντυπωσιακά είναι το δίχως άλλο τα αποτελέσματα του 4ου Πανελληνίου Συνεδρίου του Συλλόγου Δυσλεκτικών της χώρας μας, το οποίο διεξήχθη στη μέση του Αιγαίου Πελάγους, αντί για το Αίγιο που προοριζόταν αρχικά να λάβει χώρα, λόγω ενός «μυστηριώδους» τυπογραφικού λάθους στις προσκλήσεις.

Όπως ανακοίνωσε με κάθε επισημότητα ο πρόεδρος του συλλόγου, Αστέρης Παπαδημητροκάλης, οι φετινές εργασίες του συνεδρίου εξελίχθηκαν στις πιο ουσιαστικές, πρωτοπόρες και ενθαρρυντικές για την κοινότητα μέχρι και σήμερα, προσφέροντας απλόχερα αισιοδοξία και ελπίδα για ένα καλύτερο αύριο.

Ο πρόεδρος, έκλεισε το συμπόσιο με μια καθηλωτική ομιλία επτά ωρών, στη μεγαλύτερη διάρκεια της οποίας προσπαθούσε απλά να προφέρει το επίθετό του. Μέσα σε αποθέωση και βροχή χειροκροτημάτων, ο κ. Παπαδημητροκάλης αποκάλυψε πως εξειδικευμένα μέλη του συλλόγου προχώρησαν σε μερικά σπουδαία συμπεράσματα, όπως για παράδειγμα πως αν προφέρεις τη λέξη «δυσλεξία» ανάποδα, προκύπτει η αντίστοιχη λέξη «αξιόλογος», ενώ αναγραμματίζοντας τη λέξη «δυσλεκτικός» προκύπτει η λέξη «εκλεκτός».

Τα αποτελέσματα της πολύχρονης έρευνας, αναρτήθηκαν ήδη στην επίσημη ιστοσελίδα του συνεδρίου, www.dyxselia.gr, συνοδεία επεξηγηματικών πινάκων, φωτογραφιών και σχολίων απ' τον επίτιμο ομιλητή της φετινής εκδήλωσης, Κώστα Σημίτη, ενώ τα περιμένουμε εδώ και κάποιες ημέρες και στο επίσημο e-mail μας, με τον γραμματέα του φορέα να μας διαβεβαιώνει πως το έχει αποστείλει στη σωστή διεύθυνση.

«Ένα μικρό βήμα για τη δυσλεξία, ένα μεγάλο βήμα για την επιστήμη», σχολίασε λακωνικά μιλώντας στο «Κουλούρι» ο πρόεδρος του συλλόγου, συμπληρώνοντας: «άλλωστε η επιστήμη κι επιμονή, είναι μόλις ένα γράμμα μακριά».